**Y Pasg: Bod yn gas at Iesu**

***(Mae cyflwyniad PowerPoint wedi ei baratoi i gyd-fynd â’r gwasanaeth yma, ond nid oes rhaid ei ddefnyddio. )***

*Cofiwch osod caneuon/emynau ym mhle bynnag sy’n addas i chi. Cofiwch addasu’r iaith i siwtio’ch plant a’ch ardal (e.e. newid ‘roedd o’ i ‘roedd e’ ac yn y blaen).*

**Sleid 1: Teitl: Y Pasg: Bod yn gas at Iesu**

**Sleid 2: Jwdas**

**Sleid 3: Pedr**

* Rydyn ni wedi clywed fod Iesu wedi cael ei arestio a bod ei ffrindiau wedi troi cefn arno. (Jwdas a Pedr i enwi ond dau – *gallwch esbonio os dych chi eisiau*)
* Rydyn ni wedi clywed na ddwedodd Iesu ddim un gair drwg na chas am ei ffrindiau er eu bod wedi rhedeg i ffwrdd a’i adael o yng nghanol pobl gas.
* Rydyn ni wedi dysgu yn barod fod Iesu yn sbesial. Roedd Iesu yn ddyn ac yn fab Duw.
* Ar ôl ei arestio fe wnaeth pobl bethau cas iawn, iawn iddo.
* Dyma’r arweinwyr Iddewig yn rhoi rhaff am ei ddwylo a’i chlymu yn dynn. Fe wnaethon nhw ddweud pethau cas iawn wrtho.

**Sleid 4: Iesu a Peilat**

* Wedyn danfonwyd Iesu at Peilat, bos y Rhufeiniaid. Doedd o ddim yn siŵr beth i’w wneud, felly dyma fo’n anfon Iesu at y Brenin Herod. Roedd Herod yn gas iawn. Roedd o’n insyltio Iesu, ac fe adawodd i’w filwyr insyltio Iesu hefyd.
* Gyrrodd Herod Iesu yn ôl at Peilat.
* Dwedodd Peilat nad oedd Iesu wedi gwneud dim byd drwg! Dwedodd Peilat fod Iesu’n ddyn da. Ond, roedd gan Peilat ofn y bobl oedd o’i gwmpas.
* Roedd y bobl yn gweiddi, “Croeshoelia fe! Croeshoelia fe!”
* Roedd Peilat yn gwybod fod Iesu’n ddyn da. Ond roedd Peilat yn wan. Gadawodd i’r bobl gael eu ffordd. Trefnodd Peilat fod Iesu i gael ei ladd drwy ei hoelio ar groes.
* Roedd milwyr Peilat yn gas iawn at Iesu. Rhoddon nhw goron wedi ei gwneud o ddrain pigog am ei ben. Roedden nhw’n poeri arno, a dyma nhw’n ei guro/ei daro/ei hitio ar ei ben.

**Sleid 5: Iesu yn cario’i groes**

* Ar ôl iddo ddioddef yr holl bethau cas yma gan y milwyr, Herod a Peilat, roedd rhaid i Iesu gario croes fawr bren ar ei gefn i le o’r enw Golgotha.

**Sleid 6: Iesu ar y groes**

* Yno, yn Golgotha dyma’r milwyr yn taro hoelion i mewn i ddwylo ac i draed Iesu a’i godi i hongian ar y groes.
* Roedd ffrindiau Iesu yn drist iawn, iawn. Roedden nhw’n sori eu bod nhw wedi rhedeg i ffwrdd a’i adael ar ei ben ei hun.
* Roedd y bobl oedd yn sefyll o gwmpas y groes yn gweiddi pethau cas ar Iesu. Ond roedd Iesu yn wahanol i bawb.

Wnaeth Iesu ddweud pethau cas? Naddo

Wnaeth Iesu wneud pethau cas? Naddo

* Tybed be ddwedodd Iesu am yr holl bobl oedd yn gas wrtho fo?

Dwedodd Iesu, “Dad, maddau iddyn nhw. Dŷn nhw ddim yn gwybod beth maen nhw'n ei wneud.”

* Roedd Iesu yn fodlon maddau i bob un oedd yn gas wrtho. Roedd Iesu yn sbesial am mai fo ydy Mab Duw.
* Y tro nesaf fe gawn ni glywed be ddigwyddodd ar ôl i Iesu gael ei groeshoelio.

**Gweddïwn:**

Ein Tad, diolch i ti am anfon Iesu Grist i’r byd. Diolch ei fod yn wahanol iawn i ni. Diolch ei fod yn fodlon maddau pan mae pobl yn gwneud pethau drwg. Diolch ei fod yn fodlon maddau i’w ffrindiau ac i’w elynion. Helpa ni i wrando’n ofalus ar stori’r Pasg er mwyn dysgu mwy am Iesu. Amen.